《金山寺避暑望雨作戏效玉川子体》
明代·杨循吉

山中日日望雨至，立向山头看云气。
今朝且喜雨果来，阴云成云当天坠。
云之来兮奇且特，有如推山而至遮尽半天黑。
黑云上有白云行，白白黑黑兮重复轻。
不知黑云是风白是雨，白云多处先沾注。
云中雨脚略可观，数条当天大如柱。
此云先自北方起汗漫，只谓太湖中来返头看。
忽然风自东向来，却把西方之云尽吹散。
众人观者都言苦，日日望雨又不雨。
幸得一云云，推来自天北。
须臾变作大云，有黑亦有白。
令人观之恐怖生，若要作雨不如此不得。
雨未至兮雷先鸣，惊人不须用多，只一声魈肝鬼胆不知在
何处，世上亦有奸人立不住。
树头萧萧风作闹，如今却是雨真到。
吾且闭门高坐看汝落，落到三日五日也不恶。

作者简介：（1458—1546）明苏州府吴县人，字君谦。成化二十年进士。授礼部主事。好读书，每得意则手舞足蹈，不能自禁，人称“颠主事”。以多病，致仕居支硎山下，课读经史。性狷介，胸襟狭隘，好持人短长。武宗南巡至南京，召赋《打虎曲》称旨，令改武人装，随从左右，常使为乐府、小令，以俳优待之。循吉以为耻而辞归。晚年落寞，更坚癖自好。有《松筹堂集》及杂著多种。